Tṛuḥ tufa-d winna akken ixeddmen adɣaɣ tenna-as: «Awer k-id-yefk rebbi ṣṣeḥa awer rebbi ad iԑin ur iԑedda ara uɣerbal-iw sya?», yenna-as: «Awer lԑeslama, iԑedda». Tufa-d wina ikessen tenna-as: «Awer iserwu rebbi lmal-ik, ad k-id-yefk rebbi uccen, ur iԑedda ara uɣerbaliw sya?», Yenna-as: «Iԑedda», akken akken almi i tewweḍ ɣer uxxam-nni n teryel tenna-as: «Ikcem-d uɣerbal-iw ɣer da?»,Tenna-as tteryel: «Ansi ara kem-id-sukkeɣ tawwurt neɣ tazulixt?», terra-as: «Awer slehnam tazulixt ad iyi-texbec merra, ssuk-iyi-n tawwurt», tteryel tegger-d afus-is tesԑedda-tt tazulixt, tenna-as: «D acu ara teččeḍ, d acebbaḍ n yiɣed neɣ d win n yirden?», terra-as: «ԑni yella win isewwayen acebbaḍ n yiɣed a tteryel m yiɣed!?», tefka-as acebbaḍ n yiɣed. Deg yiḍ-nni tenna-as: «ɣef wacu ara tegneḍ ɣef tzeggart neɣ ɣef leḥrir?», tenna-as teqcict: «Tazeggart ad iyi-tentu merra, ssu-iyi-d leḥrir», tteryel tesgen-itt ɣef tzeggart iḍ kamel tenta-as, ṣbeḥ-nni teswa d ayefki n teɣyult terra-as-d aɣerbal-nni yeččur d tiɣirdmiwin d ibeԑac terna-as-d ajeḥniḍ n uɣyul, tegzem-it-id tesṭaԑ-as-t-id di twenza, tennaas: «aweḍ ɣer yemmam ad twaliḍ nefxa i am-txeddem».Teqqel-d ɣer yemma-s tewwi-as-d izerman d tɣirdmawin, tefka-as-t qsen-tt yuk.